SK Úradný vestník Európskej únie C 22/4

Výňatok z rozhodnutia týkajúceho sa banky Glitnir banki hf. Podľa smernice Európskeho parlamentu a Rady 2001/24/ES o reorganizácii a likvidácii úverových inštitúcií

2011/C 22/03

Dňa 22. novembra 2010 okresný súd v Reykjavíku rozhodol, že banka Glitnir banki hf., reg. č. 550500-3530, Sóltún 26, Reykjavík (ďalej len „banka“) bude predmetom likvidačného konania v súlade so všeobecnými pravidlami oddielu B kapitoly XII zákona č. 161/2002, ale s výhradou bodov 3 a 4 prechodného ustanovenia V toho istého zákona a s právnym účinkom vyplývajúcim z bodu 2 rovnakého ustanovenia zmeneného a doplneného článkom 2 zákona č. 132/2010. Dňa 8. októbra 2008 islandský Orgán finančného dohľadu (FME) prebral právomoci valného zhromaždenia akcionárov a vymenoval výbor na riešenie problémov banky. Podľa oprávnenia na základe zákona č. 129/2008 (porovnaj zákon č. 21/1991) sa banke na základe rozhodnutia okresného súdu z 24. novembra 2008 povolilo moratórium. Odvtedy bolo toto moratórium predĺžené trikrát, naposledy 13. augusta 2010 s platnosťou do 24. novembra 2010. Ďalšie predĺženie zákon nepovoľuje.

Zákonom č. 44/2009, ktorý vstúpil do platnosti 22. apríla 2009, sa zmenila povaha a podstata moratória, ktoré sa môže povoliť finančnému podniku. Podľa bodu 2 prechodného ustanovenia II zákona č. 44/2009 (prechodné ustanovenie V zákona č. 161/2002) sa ustanovenia prvého odseku článku 101, článku 102 a článkov 103 a 103a zákona č. 161/2002 zmeneného a doplneného článkom 5 a článkami 6 až 8 zákona č. 44/2009 vzťahujú na moratórium rovnako, ako keby bola banka ku dňu vstupu zákona do platnosti na základe súdneho rozhodnutia v likvidačnom konaní. Ustanovilo sa však, že likvidačné konanie by malo byť, pokiaľ bolo schválené, označené ako moratórium. V zákone č. 44/2009 sa okrem toho ustanovilo, že po uplynutí takéhoto moratória by sa mal podnik automaticky a bez toho, aby bolo potrebné osobitné súdne rozhodnutie, považovať za podnik v likvidačnom konaní podľa všeobecných pravidiel. Rozhodnutím okresného súdu v Reykjavíku bola pre banku 12. mája 2009 vymenovaná likvidačná rada.

Bola uverejnená výzva pre veriteľov, aby prihlásili pohľadávky a lehota na prihlásenie pohľadávok bola stanovená do 26. novembra 2009. Okrem tejto výzvy oznámenie obsahovalo aj časové lehoty, ktoré sa majú dodržať. Konali sa už tri stretnutia o prihlásených pohľadávkach a ďalšie je naplánované na 14. apríla 2011. Očakáva sa, že na tomto stretnutí likvidačná rada predstaví rozhodnutia o uznaní pohľadávok voči banke.

Zákonom č. 132/2010, ktorý vstúpil do platnosti 17. novembra 2010, sa zákon č. 161/2002 zmenil a doplnil v tom zmysle, že pred uplynutím povoleného moratória podniku môže jeho výbor na riešenie problémov spolu s likvidačnou radou požiadať súd, aby rozhodol o začatí likvidačného konania podniku podľa všeobecných pravidiel, ak súd posúdi, že boli splnené podstatné požiadavky článku 101 ods. 2 bodu 3 uvedeného zákona. Ak súd tejto žiadosti vyhovie, opatrenia prijaté počas moratória podniku od vstupu zákona č. 44/2009 do platnosti, zostávajú nedotknuté.

Výbor na riešenie problémov a likvidačná rada predložili žiadosť o takéto rozhodnutie a 22. novembra 2010 bolo na základe uvedeného zákona zmeneného a doplneného zákonom č. 132/2010 vyhlásené rozhodnutie súdu. Súd rozhodol, že podmienky zákona na vydanie rozhodnutia o likvidačnom konaní boli splnené.

Aktíva banky predstavujú približne 783 miliárd ISK (na základe súčasných odhadov splatenia pohľadávok a výmenného kurzu ISK k 30. septembru 2010) a jej záväzky predstavujú približne 2 838 miliárd ISK. Banka je teda podľa posúdenia súdu v situácii platobnej neschopnosti a jej platobné ťažkosti pravdepodobne nie sú prechodnej povahy (pozri článok 101 odsek 2 bod 3 zákona č. 161/2002).

V rozhodnutí súdu sa okrem toho potvrdzuje, že v súlade so zákonom naďalej platia opatrenia prijaté v priebehu moratória podniku po vstupe zákona č. 44/2009 do platnosti, čo znamená, že vymenovanie výboru na riešenie problémov banky a likvidačnej rady ostáva platné. To isté sa vzťahuje aj na všetky opatrenia prijaté na základe článkov 101 až 103 a 103a zákona č. 161/2002 (pozri prechodné ustanovenie V bod 2 toho istého zákona). Rozhodnutie takisto potvrdzuje, že dátum vstupu zákona č. 44/2009 do platnosti, t. j. 22. apríla 2009, sa má naďalej používať ako dátum na stanovenie poradia pohľadávok a ostatných právnych účinkov, ktoré sa určujú podľa dátumu vyhlásenia rozhodnutia o likvidačnom konaní.